
Text rozhodnutia
Súd: Krajský súd Bratislava Spisová značka: 6S/87/2016 Identifikačné číslo súdneho spisu: 1016200692 Dátum vydania rozhodnutia: 01. 02. 2017 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2017:1016200692.3 Uznesenie Krajský súd v Bratislave v právnej veci žalobcu: F. F., tohto času Ústav na výkon trestu odňatia slobody a Ústav na výkon väzby, U. XX/XXX, XXX XX E., proti žalovanému: Ústav na výkon trestu odňatia slobody a Ústav na výkon väzby, Gucmanova 19/670, 920 41 Leopoldov, v konaní o preskúmanie zákonnosti rozhodnutia žalovaného č. ÚVTOSaÚVV-8-16/21-2-2016 zo dňa 09.03.2016 a rozhodnutia č. ÚVTOSaÚVV-8-17/21-2-2016 zo dňa 30.03.2016, takto r o z h o d o l : Krajský súd v Bratislave p o s t u p u j e vec Krajskému súdu v Trnave. o d ô v o d n e n i e : 1. Žalobou doručenou Krajskému súdu v Bratislave dňa 21.04.2016 sa žalobca domáhal preskúmania zákonnosti rozhodnutia žalovaného č. ÚVTOSaÚVV-8-16/21-2-2016 zo dňa 09.03.2016 a rozhodnutia č. ÚVTOSaÚVV-8-17/21-2-2016 zo dňa 30.03.2016. 2. Dňa 01.07.2016 nadobudli účinnosť tri procesné kódexy - Civilný sporový poriadok <https://www.justice.gov.sk/Dokumenty/Rekodifikácia/Schválené %20NRSR_Civilný%20sporový%20poriadok.pdf> (zákon č. 160/2015 Z. z.), Civilný mimosporový poriadok <https://www.justice.gov.sk/Dokumenty/Rekodifikácia/Schválené %20NRSR_Civilný%20mimosporový%20poriadok.pdf> (zákon č. 161/2015 Z. z.) a Správny súdny poriadok? <https://www.justice.gov.sk/Dokumenty/Rekodifikácia/Schválené%20NRSR_Správny %20súdny%20poriadok.pdf> (zákon č. 162/2015 Z. z.), ktoré nahradili doteraz platný Občiansky súdny poriadok (zákon č. 99/1963 Zb.). V správnom súdnictve správny súd postupuje v zmysle Správneho súdneho poriadku. 3. V podanej žalobe žalobca uviedol ako žalovaného Zbor väzenskej a justičnej stráže, so sídlom Šajátová 1, 821 08 Bratislava. V zmysle § 55 ods. 3 Správneho súdneho poriadku (ďalej len „S. s. p.“) sa posudzuje každé podanie podľa jeho obsahu. Z toho vyplýva, že z obsahu podanej žaloby je zrejmé, že žalobou napadnuté rozhodnutia nevydal Zbor väzenskej a justičnej stráže, ale samotný ústav, v ktorom sa žalobca nachádza, a potom je tento subjekt žalovaným. 4. Podľa § 491 ods. 1 S. s. p., ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 5. Podľa § 491 ods. 2 veta posledná S. s. p., ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 6. Návrh na začatie konania bol podaný dňa 21.04.2016, teda v čase platnosti Občianskeho súdneho poriadku (ďalej len O. s. p.). V zmysle O. s. p. súd vychádzal z nasledujúcich ustanovení. 7. Podľa § 246 ods. O. s. p, na preskúmavanie rozhodnutí a postupov sú vecne príslušné krajské súdy, ak zákon neustanovuje inak. 8. Podľa § 246a ods. 1 O. s. p., miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. 9. Podľa § 250 ods. 4 O. s. p., pri rozhodnutí správneho orgánu vydaného v správnom konaní je žalovaným správny orgán, ktorý rozhodol v poslednom stupni. 10. Podľa § 250d ods. 2 O. s. p., ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. 11. Z vyššie uvedených ustanovení O. s. p. vyplýva, že ak by súd rozhodoval v čase do 30.06.2016, postúpil by spis miestne príslušnému krajskému súdu na konanie vo veci, ktorým je Krajský súd v Trnave. 12. Podľa súčasnej právnej úpravy - Správneho súdneho poriadku, správny súd vychádza z ustanovenia § 13 ods. 1 a 2 S. s. p. 13. Podľa § 13 ods. 1 S. s. p., miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 14. Podľa § 13 ods. 2 S. s. p., ak nemožno určiť miestnu príslušnosť podľa odseku 1, je miestne príslušným krajský súd, v ktorého obvode ma sídlo žalovaný správny orgán. 15. Žalovaným je Ústav na výkon trestu odňatia slobody a Ústav na výkon väzby, so sídlom Gucmanova 19/670, 920 41 Leopoldov, a teda podľa nového S. s. p. je miestne príslušným na rozhodovanie o podanej žalobe taktiež Krajský súd v Trnave z dôvodu, že sídlo žalovaného spadá pod obvod trnavského kraja. 16. Súd porovnával predchádzajúcu právnu úpravu podľa O. s. p. a terajšiu právnu úpravu na základe ustanovenia § 491 ods. 2 veta posledná S. s. p. a dospel k záveru, že ani predchádzajúca a ani súčasná právna úprava nie je v neprospech žalobcu, preto postupom podľa § 491 ods. 1 S. s. p. uplatnil správny súd Správny súdny poriadok aj na predmetné konanie, hoci bolo začaté predo dňom nadobudnutia účinnosti Správneho súdneho poriadku. 17. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Trnave. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. a) SSP).

